Vestbirk Efterskole - Gymnastik | Hils på Signe - vores nye kollega
Hils på Signe - vores nye kollega
Vi har skudt papegøjen. Simpelthen. Læs mere om vores nye gymnastiklærer, som starter i Vestbirk efter sommerferien.
Vi har skudt papegøjen! Simpelthen.
Og det er med stolthed, at vi kan byde Signe Bräuner Kjær Nygaard ombord på Team Vestbirk efter sommerferien. Signe skal varetage gymnastikken sammen med Tina, Jørn og Andreas, som undervise i nogle boglige fag.
Vi har stillet Signe en række spørgsmål, så I kan lære hende lidt bedre at kende.
Hvor kommer du fra oprindeligt og hvor bor du henne nu?
Jeg voksede op i Ikast i Midtjylland, og her boede jeg indtil jeg afsluttede gymnasiet i 2004. Herefter var jeg på højskole på Gymnastikhøjskolen i Ollerup og kom lige derefter med på DGI Verdensholdet, så i 2005 og 2006 var Verden min bopæl.
Jeg har boet mange steder og har rejst jorden rundt to gange, men nu har jeg endelig fundet det sted hvor jeg skal bo i mange år, nemlig i Viby ved Århus. Her bor jeg med min mand Rasmus og vores to børn Ella på snart 3 år og Vilhelm på snart 1 år.
Jeg har altid tænkt, at jeg skulle være lærer, og efter to år som efterskolelærer på henholdsvis Brejninggaard efterskole og BGI Akademiet vidste jeg endeligt, at det var det jeg ville. Jeg er uddannet lærer på Læreruddannelsen i Århus med linjefagene dansk, kristendomskundskab og billedkunst. Det har dog været mine evner inden for gymnastikken, der oftest har givet mig et job, og jeg har næsten altid haft et arbejde hvor gymnastikken har været i fokus. Jeg har arbejdet som instruktør for DGI Verdensholdets hold 9, på Gymnastikhøjskolen i Ollerup og på Vesterlund efterskole. Det seneste år har jeg ”arbejdet” med at passe på min Vilhelm. Han er snart et år og så glæder jeg mig til at skulle være gymnastiklærer på Vestbirk Musik- og Sportsefterskole.
Jeg har hele mit liv brugt min fritid på gymnastik, både som instruktør og som gymnast. De seneste par år er meget af min fritid dog blevet brugt på min mand og børn. Men også sammen med dem bliver der lavet saltoer, danset og tumlet.
Hvad siger dine tidligere elever og kollegaer om dig?
Jeg havde engang en kollegaer der sagde til mig: ”Signe – hver gang jeg ser på dig, så danser du”. Det var da jeg var 21 år og efterskolelærer for første gang, men jeg tror stadig det holder, jeg kan i hvert fald ikke stå stille længere tid af gangen, især ikke hvis der er musik der spiller.
Mine tidligere elever vil nok sige, at jeg er vedholdende/stædig og bestemt, men også meget smilende og omsorgsfuld.
Motivation har været nøgleordet i alt hvad jeg har lavet, både i min fritid og i mit arbejdsliv, så jeg er meget opmærksom på hvor vigtig motivation er.
Det ville være vidunderligt, hvis man bare altid kunne lave det, som man var motiveret af, men sådan er det desværre ikke. Derfor er det i stedet vigtig for mig, at mine elever møder en meningsfuld undervisning, hvor de kan se fornuften i det de skal lave. Herigennem kan motivationen spire.
Hvad er du optaget af fagligt?
Som gymnastiklærer elsker jeg at få mine elever til at føle glæden ved at svede i flok. Bevægelsesglæde er et vigtig ord for mig, og jeg vil arbejde hårdt på at få mine elever til også at opleve hvor glad man kan blive af at bevæge sig. I gymnastiksalen er jeg optaget af hårdt arbejde, vedholdenhed, sved, smil og dejlig musik.I klasselokalet er især den digitale dimension noget der har fanget min opmærksomhed og i min undervisning både bruges, undersøges og analyserer det digitale og sociale medier, så mine elever bliver rustet til en digital verden.
Hvad har motiveret dig til at søge et efterskolejob i Vestbirk?
Mit seneste job har været på en folkeskole. Men jeg savnede at være efterskolelærer og jeg savnede at have gymnastikken som en del af min hverdag. Derfor var jeg ikke i tvivl, da Vestbirk Musik- og Sportsefterskole søgte en ny gymnastiklærer, at det skulle være mig og det blev det heldigvis.
Rytmisk pigegym - valgfag
Gymnastiklærerne
Spørg om gymnastik